L-Ispeaker tal-Parlament Anġlu Farrugia sejjaħ laqgħa tal-Kumitat Permanenti għall-Istandards nhar it-Tnejn filgħodu, sabiex il-Kumitat jiddiskuti l-konklużjonijiet tal-Kummissarju għall-Istandards George Hyzler fuq is-senserija tal-eks Segretarju Parlamentari Rosianne Cutajar. Wara li Newsbook.com.mt ikkonferma li l-laqgħa ssejħet għat-Tnejn, il-Partit Nazzjonalista ħareġ stqarrija li fiha qal li din il-laqgħa urġenti se ssir fit-8.30am. Il-PN qal li r-rapport tal-Kummissarju Hyzler għandu jiġi ppubblikat minnufih, u mhux jinżamm sigriet. Jidher li l-Kummissarju għall-Istandards George Hyzler wasal għall-konklużjoni li Cutajar kisret il-kodiċi tal-etika meta aġixxiet ta' sensara f'negozjati ma' Yorgen Fenech għall-bejgħ ta' propjetà. Fenech kien id-Direttur tat-Tumas Group u hu akkużat b'kompliċità fl-assassinju ta' Daphne Caruana Galizia. Hyzler kien qed jinvestiga dan il-każ wara li rċieva lment mingħand il-kandidat indipendenti Arnold Cassola. L-Uffiċċju tal-Kummissarju għall-Istandards fil-Ħajja Pubblika informa lil Cassola li r-rapport tiegħu fuq il-każ ġie sottomess lill-Kumitat Permanenti għall-Istandards fil-Ħajja Pubblika. Dan normalment iseħħ meta l-Kummissarju jemmen li kien hemm ksur ta' etika. Aqra aktar Hyzler jikkonkludi li Cutajar kisret l-etika bis-senserija ma' Fenech Issa huwa f'idejn il-Kumitat li jiddeċiedi jekk jikkonfermax dak li sab Hyzler jew le, u biex jiddeċiedi x'għandu jsir. Dan il-Kumitat huwa l-uniku wieħed li fih m'hemmx maġġoranza ta' deputati tal-Gvern. Il-vot ewlieni huwa tal-Ispeaker Anġlu Farrugia, li, iżda, kemm-il darba jaħsibha darbtejn milli jeżerċita dan il-poter, bħall-kontroversja li nqalgħet meta huwa astjena milli jivvota dwar jekk il-Ministru Carmelo Abela kisirx l-etika meta uża fondi pubbliċi għar-riklamar personali tiegħu. Il-Kummissarju Hyzler qies dan l-aġir bħala ksur ta' etika. Il-Kumitat huwa magħmul mill-Ministru għall-Ġustizzja Edward Zammit Lewis, mid-Deputat Nazzjonalista Karol Aquilina, id-Deputat Nazzjonalista Therese Comodini Cachia, u l-Whip tal-Grupp Parlamentari Laburista Glenn Bedingfield. Aqra wkoll L-Ispeaker jastjeni u 'jsalva' lill-Ministru Abela L-Oppożizzjoni trid ir-rapport ippubblikat minnufih L-istqarrija tal-PN, iffirmata minn Comodini Cachia u Aquilina, tgħid li huma, bħala membri tal-Kumitat, beħsiebhom jisħqu li r-rapport jiġi ppubblikat, b'differenza minn rapporti oħra li nżammu misturin. Spjegaw li din il-pożizzjoni tagħhom diġà ġiet iddikjarata u rreġistrata waqt l-aħħar laqgħa tal-Kumitat li saret fit-28 ta' April meta Comodini Cachia stqarret li bħala Oppożizzjoni mhumiex aktar marbutin li jimxu ma' dak li kien ġie miftiehem f'laqgħat preċedenti tal-Kumitat, "u dan fid-dawl tal-mod kif il-Gvern qed ixekkel il-ħidma tal-Kummissarju għall-Istandards fil-Ħajja Pubblika u tal-Kumitat Permanenti dwar Standards fil-Ħajja Pubblika." Huma sostnew li, "Bħala Oppożizzjoni se nibqgħu ninsistu li l-politika għandha ssir b'mod serju u matur u li l-politiċi għandhom f'kull ħin u ċirkostanza jibqgħu kontabbli u responsabbli t'għemilhom u mhux jieħdu vantaġġ mill-kultura tax-xejn mhu xejn li ħoloq il-Partit Laburista matul dawn l-aħħar tmien snin." Temmew jgħidu li l-Prim Ministru Robert Abela u l-Gvern għandhom jibdew jaġixxu bil-fatti fl-interess nazzjonali sabiex jiżguraw governanza tajba u sabiex ir-reputazzjoni ta' Malta terġa' tibda tieħu r-ruħ. X'kien il-każ? Kien ġie rrappurtat li Cutajar irċeviet €44,000 għas-senserija ta' palazz fl-Imdina li jiswa mat-€3 miljun, biex dan jinbiegħ lil Yorgen Fenech. In-negozjati ntemmew ħesrem meta Fenech ġie arrestat għall-assassinju fl-2019. Is-sidien tal-propjetà jridu rifużjoni tal-ħlasijiet, li ma ssemmewx fid-dikjarazzjoni tal-assi li għamlet Cutajar lill-Parlament. Cutajar ċaħdet fuq li ċaħdet dawn l-allegazzjonijiet, iżda rriżenjat sakemm tnaddaf isimha. Hija baqgħet Membru Parlamentari fil-Grupp Parlamentari Laburista. Dwar ir-riżenja Rosianne Cutajar tirriżenja minn Segretarju Parlamentari Cutajar u Fenech Kemm-il darba ssemmew rabtiet bejn Fenech u Cutajar. Xi xhur ilu, Newsbook.com.mt irrapporta li sorsi infurmati ħafna qalu li xi żmien fl-2019 Yorgen Fenech fetaħ qalbu ma' persuna qrib tiegħu dwar id-diskussjoni li kien hemm dwaru fil-Parlament f'Novembru 2018, meta kien sar magħruf li kien is-sid tal-kumpanija 17 Black. Fost l-MPs Nazzjonalisti li kienu tkellmu bil-qawwa kontra Yorgen Fenech kien hemm Jason Azzopardi, li huwa l-avukat tal-familja Caruana Galizia. Fenech qal li Cutajar, dak iż-żmien Membru Parlamentari u Kummissarju għas-Simplifikazzjoni tal-Burokrazija, tant kienet irrabjata għal Jason Azzopardi għax ikkritika lil Fenech li kienet qalet lil Fenech li kellha tistenna lil Azzopardi barra l-Parlament biex tagħtih xebgħa handbag. Aqra wkoll Stenniet lil Jason biex tagħtih xebgħa handbag – Yorgen Fenech .td_uid_3_60e04a2757795_rand.td-a-rec-img{text-align:left}.td_uid_3_60e04a2757795_rand.td-a-rec-img img{margin:0 auto 0 0}